text: Træffetid ved Vadehavets (ud-)kant
  28 juni 2012 kl. 15.06
  Miljøminister Ida Auken (SF) valgte i dag at lægge sin træffetid så langt mod vest, som man kan komme i Danmark. Det foregik ved Ballum Sluse.
  Ida Auken var på besøg i Sønderjylland for at møde vadehavs-regionens fire borgmestre. Sammen med dem skulle hun planlægge at få Vadehavet med på Unescos liste over Verdensnaturarv, men før dét var det vigtigt for hende at møde den helt almindelige sønderjyde til en snak om natur og miljø.
  
  Direkte til ministeren
  - Det er vigtigt at høre, hvad der er deres bekymringer, natur og miljø og forklare, hvad vi laver. Det er måske ikke forståeligt for alle. Men her kan de komme og give udtryk for deres synspunkter direkte til ministeren, forklarer Ida Auken.
  
  Naturhalløj...
  En af dem var en pensioneret landmand fra Rømø. 
  - Jeg vil spørge ministeren om, hvordan hun er i stand til - og hvad hun vil gøre for - at genoprette den tillid, som mange har mistet til alt det, vi kalder naturhalløj, siger Jens Bejer Clausen til TV SYD. 
  Der var afsat fem minutter til hver - og Jens Bejer Clausen fik fremlagt sine synspunkter.
  Og han var ikke den eneste. I alt 35 sønderjyder var mødt op for at få en snak om alt mellem natur og miljø.
  